b'\n_START_ARTICLE_\nRAID\n_START_SECTION_\nTr\xc4\x83s\xc4\x83turile sistemelor RAID\n_START_PARAGRAPH_\nRAID combin\xc4\x83 discuri dure fizice \xc3\xaentr-o singur\xc4\x83 unitate logic\xc4\x83, folosind o component\xc4\x83 hardware sau o aplica\xc8\x9bie software. Solu\xc8\x9biile hardware sunt proiectate cu scopul ca ele s\xc4\x83 se prezente calculatorului la care sunt ata\xc8\x99ate ca un singur disc dur, f\xc4\x83r\xc4\x83 ca sistemul de operare (SO) s\xc4\x83 aib\xc4\x83 nevoie s\xc4\x83 cunoasc\xc4\x83 arhitectura real\xc4\x83. Solu\xc8\x9biile software sunt implementate \xc3\xaen sistemul de operare, dar aplica\xc8\x9biile vor utiliza arhitectura RAID ca o singur\xc4\x83 unitate._NEWLINE_Scopul principal \xc3\xaen folosirea arhitecturi RAID este m\xc4\x83rirea siguran\xc8\x9bei datelor, important\xc4\x83 pentru protejarea informa\xc8\x9biilor critice pentru afaceri, de exemplu bazele de date ale comenzilor date de clien\xc8\x9bi. Un alt scop poate fi m\xc4\x83rirea vitezei de func\xc8\x9bionare, de exemplu la sisteme care transmit programe TV \xe2\x80\x9ela cerere\xe2\x80\x9d, mai multor telespectatori._NEWLINE_Diferitele configura\xc8\x9bii afecteaz\xc4\x83 stabilitatea \xc8\x99i performan\xc8\x9ba \xc3\xaen mod diferit. O consecin\xc8\x9b\xc4\x83 negativ\xc4\x83 a folosirii mai multor discuri fizice este cre\xc8\x99terea probabilit\xc4\x83\xc8\x9bii ca unul dintre ele s\xc4\x83 se strice, dar folosind func\xc8\x9bii automate de detectare a erorilor, \xc3\xaentreg sistemul poate deveni mai stabil \xc8\x99i capabil de a supravie\xc8\x9bui \xc8\x99i chiar repara eventualele erori \xe2\x80\x9e\xc3\xaen mers\xe2\x80\x9d. Oglindirea simpl\xc4\x83 poate m\xc4\x83ri viteza la citire, deoarece sistemul poate accesa simultan date diferite de pe discurile fizice diferite, dar sistemul RAID va fi mai \xc3\xaencet la scriere dac\xc4\x83 se insist\xc4\x83 ca discurile dure s\xc4\x83 verifice \xc8\x99i s\xc4\x83 confirme corectitudinea datelor scrise. Formatul \xc3\xaentre\xc8\x9besut este folosit \xc3\xaendeosebi pentru m\xc4\x83rirea performan\xc8\x9bei, deoarece permite citirea secven\xc8\x9belor de date de pe mai multe discuri dure simultan. \xc3\x8en mod obi\xc8\x99nuit detectarea erorilor \xc3\xaencetine\xc8\x99te sistemul deoarece datele se citesc din mai multe loca\xc8\x9bii \xc8\x99i apoi se compar\xc4\x83. De aceea arhitecturile RAID sunt un compromis, iar o \xc3\xaen\xc8\x9belegerea clar\xc4\x83 a necesit\xc4\x83\xc8\x9bilor sistemului este important\xc4\x83. Companiile produc\xc4\x83toare de memorii pe discuri moderne furnizeaz\xc4\x83 \xc3\xaen general \xc8\x99i facilit\xc4\x83\xc8\x9bi de selec\xc8\x9bie a configura\xc8\x9biilor RAID, conform dorin\xc8\x9bei clientului._NEWLINE_Sistemele RAID pot fi concepute s\xc4\x83 ruleze chiar \xc8\x99i \xc3\xaen caz de defectare par\xc8\x9bial\xc4\x83 \xe2\x80\x93 discurile dure pot fi schimbate chiar \xe2\x80\x9ela cald\xe2\x80\x9d (hot swap), \xc8\x99i datele pot fi recuperate automat \xe2\x80\x9e\xc3\xaen mers\xe2\x80\x9d, \xc3\xaen timp ce sistemul continu\xc4\x83 s\xc4\x83 ruleze. Prin contrast, at\xc3\xa2ta vreme c\xc3\xa2t se lucreaz\xc4\x83 la recuperarea datelor, sistemele tradi\xc8\x9bionale trebuie oprite. RAID este adeseori folosit la sistemele cu accesibilitate ridicat\xc4\x83, unde este important ca sistemul s\xc4\x83 ruleze c\xc3\xa2t mai mult cu putin\xc8\x9b\xc4\x83 sau chiar f\xc4\x83r\xc4\x83 \xc3\xaentrerupere._NEWLINE_RAID este \xc3\xaen general folosit la servere, dar poate fi folosit \xc8\x99i \xc3\xaen cazul sta\xc8\x9biilor de lucru. Sisteme RAID mai pot fi folosite \xc8\x99i la computerele cu stocare intensiv\xc4\x83, ca cele folosite la edit\xc4\x83ri video \xc8\x99i audio.'